**Viru-Nigula valla raamatukogu 2023. aasta lugejauuringu tulemused**

Kevadel viidi läbi Lääne-Virumaa rahvaraamatukogude lugejauuring. Ka meie valla raamatukogude külastajad said anda oma panuse ning rääkida muredest, rõõmudest ja teha ettepanekuid. Küsitluse tulemustest selgus, et meie kasutajad on Viru-Nigula valla raamatukogude ja raamatukoguhoidjatega üldiselt rahul.

Raamatukoguga seoses peeti oluliseks eelkõige raamatud, asjatundlikku ja sõbralikku teenindust ja suhtlemist raamatukoguhoidjaga. Oluliseks peeti ka raamatukogu hubasust ja mugavust.

Kuna raamatud on lugejatele olulised, siis sooviti informatsiooni teavikute kohta, mida raamatukogu on tellinud. See info on täiesti kättesaadav [www.lugeja.ee](http://www.lugeja.ee) lehelt, kus on näha, millised teavikud on tellitud, millised kohal või välja laenutatud. Raamatuid saab sel lehel ka endale broneerida ning laenutatud teavikuid ise pikendada. Kui selle veebilehe kasutamine on võõras, pakume meelsasti abi selle kasutama õppimiseks.

Kuigi üldiselt oldi raamatute järjekorra ja ooteaja pikkusega rahul, tuli küsitlusest välja, et vahel on ooteaeg menukitele liiga pikk. See on probleemiks paljudes raamatukogudes. Soovitame uurida sel puhul RVLi võimalust, sest vahel seisab kõrvalraamatukogus see sama menuk riiulil ja ootab lugejaid.

**Aseri raamatukogu**

Aseri raamatukogu külastajad on oma raamatukoguga väga rahul. Raamatukoguhoidjad Heili ja Marget said rohkesti kiidusõnu, siinkohal toome välja vaid mõned näited:

*„Alati on raamatukoguhoidjal minu jaoks aega rääkida ja raamatuid soovitada.“*

*„Toredad raamatukoguhoidjad, kes on oma ala spetsialistid.“.*

Kiideti raamatukogu imehead teenindust, sõbralikku õhkkonda ning raamatukoguhoidjate imevõimet leida alati lugejatele need kõige sobivamad raamatud. Saame vaid nõus olla! Heili ja Margeti südamega tehtud töö ja pühendumine kogukonna vajadustele on väärtuslik ja igati kiiduväärt.

Murekohana toodi välja asjaolu, et vahel tuleb oodata järjekorras kuna teenindaja on hõivatud Omniva postipunkti tööga. Selline olukord võib tõepoolest tekkida, eriti esmaspäeviti, kui tööl on tavapäraselt vaid üks raamatukoguhoidja. Palume mõistvat suhtumist ja kannatlikkust ning võimalusel külastada raamatukogu pealelõunasel ajal. Postipunkt on kogukonnale oluline ja väga vajalik teenus, ning meil on hea meel, et saame seda pakkuda.

Aseri raamatukogu lugejad ei näe vajadust raamatukapi järele, küll aga mainiti korduvalt ära võimalust tagastada raamatuid töövälisel ajal tagastuskasti. Üks lugeja ütles otse, et „ei kasuta, otsesuhtlus ennekõike“. Mis näitab taaskord, kui väga hinnatakse Margetit ja Heilit.

Raamatukogu lahtiolekuaegadega Aseri raamatukogus oldi üldiselt rahul, üks külastaja sooviks nädalavahetusel pikemat lahtiolekuaega ja toodi välja ka asjaolu, et vahel on raamatukogu olnud suletud mõned minutid enne tööpäeva lõppu.

Aseri raamatukogu kasutajatele meeldivad raamatukogu pakutavad näitused ja soovitakse kohtumisi huvitavate inimestega.

Lisaks on kogukonnal mure raamatukogu tuleviku pärast. Võime kinnitada, et omavalitsusel ei ole plaanis kolida raamatukogu praegusest halvematesse tingimustesse. Leiame siiski parima võimaliku lahenduse nii raamatukogu kui külastajate jaoks. Praegune raamatukogu on jäänud väikeseks ning vajaks suuremat renoveerimist, aga muudatusi ei tehta kindlasti ülejala, kiirustades ning läbi mõtlemata.

**Viru-Nigula raamatukogu**

Ka Viru-Nigula raamatukogu kasutajad on raamatukoguga väga rahul. Lilyani, kes liitus meie raamatukoguperega alles aasta alguses, kiidetakse väga meeldiva, vastutuleliku ja sõbraliku teeninduse eest.

*„Raamatukoguhoidja on super! Teenindus on imeline, kõik on ilus, puhas ja korras :)“*

*„Lilyan on alati särav ja tore. Ei lahku sealt kunagi halva tujuga.“*

*„Raamatukoguhoidja on võimekas noor inimene, suutes lugemisvajaduse rahuldada igal lugejal, sõltumata tema vanusest või eelistustest. Väljapanekud on värsked ja köitvad. Kohvikõhtud on suurepärased. Aitäh Lilyanile!“*

Samuti on Viru-Nigula raamatukogu lugejad üldiselt rahul raamatute koguga. Vaid üks lugeja toob välja, et erialakirjanduse valik on võrreldes teiste raamatukogudega kohati kesine. Viru-Nigula raamatukogu on väike raamatukogu ja sealne erialakirjanduse valik on tõepoolest piiratud. Soovitame kasutada RVL-teenust, millega raamatukogu toimetab teieni vajaliku raamatu mõnest teisest raamatukogust. Teenus on kas tasuta või postitasu eest, olenevalt tellitud raamatu asukohast. Paljud Viru-Nigula raamatukogu lugejad on selle teenuse enda jaoks üles leidnud ning vastavalt küsitluse tulemustele kasutavad seda aktiivselt*: „Kui juhtub, et raamatut ei ole selles raamatukogus, organiseeritakse see mõnest teisest raamatukogust“*.

Mõned Viru-Nigula raamatukogu lugejad näevad vajadust raamatukapi järele ning leitakse, et see teenus on väga vajalik. Raamatukapi teenust on hetkel tõesti võimalik kasutada vaid Kundas. Sarnaselt Aseri raamatukogule kasutatakse võimalust tagastada teavikuid tagastuskasti.

Raamatukogu lahtiolekuaegadega ollakse üldiselt rahul. Üks kasutaja sooviks, et raamatukogu oleks tööpäevadel avatud juba enne 9.00 ja teine kasutaja sooviks, et raamatukogu oleks avatud pikemalt. Raamatukogu suletakse neljapäeviti kell 19.00, ehk saab vajadusel oma külastuse sättida sellele päevale. Samuti tuuakse välja, et raamatukogu võiks olla avatud esmaspäeviti. Lilyan käib vastavalt vahetusele laupäeviti Viru-Nigula valla raamatukogus tööl ja sellele järgnev esmaspäev on ette nähtud puhkepäevaks. Teistel esmaspäevadel valmistab Lilyan ette üritusi, viib läbi raamatukoguringe, külastab lasteaeda ning korrastab raamatukogu. Väikese vihjena saame siinkohal öelda, et Raamatukoguringi ajal saab raamatuid ka laenutada ja tagastada.

Ettepanekutes toodi välja, et üritusi võiks toimuda veelgi tihedamini – korra või kaks kuus. Praegu toimub meil Viru-Nigulas täiskasvanutele suunatud kirjanduskohvik korra kuus, lastele toimuvad üritused iganädalaselt. Lisaks püüame mõned korrad aastas kutsuda külla mõne huvitava inimese. Toodi välja ka see, et mõnda aega proovisime Viru-Nigulas käima lükata käsitööringi, mida enam ei toimu. See jäi ära huvipuuduse tõttu. Kui siiski on huvi, pöörduge kindlasti raamatukogusse ja ehk õnnestub seejärel ühiselt teetassi taga keerutada sukavardaid ja muhedat juttu.

Väga huvitav oli ettepanek teha tihedamat koostööd omakandi inimestega ning tutvustada kogukonnale nende loomingut, olgu see siis luule, kunst või käsitöö. Oleme seda teinud ka varasemalt ja võtame alati avasüli vastu sellised pakkumised ja vihjed.

**Viru-Nigula valla raamatukogu Kundas**

Kui Aseris tunti muret selle pärast, et Omniva postipunkt tekitab järjekorda, siis Kunda raamatukogu kasutajad on postipunkti olemasolu toonud välja positiivse mõjurina: *„Raamatukogu, internetipunkt ja postipunkt ühes.“*. Korduvalt tuuakse välja, et raamatukogus on olemas kõik vajalikud teenused. Ollakse rahul ka raamatukogu asukohaga ning mitmel korral tuuakse välja asjaolu, et raamatukogu on viimaste aastatega muutunud hubasemaks.

Ka Kunda lugejad on üldiselt rahul meie teavikute koguga. Ühel lugejal oli siiski mure, et enamjaolt puuduvad raamatukogus temale huvipakkuvad teosed. Taaskord soovitame kasutada võimalust tellida puuduv raamat mõnest teisest raamatukogust.

Siiski ei kiidetud vaid raamatukogu ja raamatuid, kiidusõnu said ka Heli ja Livia:

*„Minu lemmik raamatukogu väga professionaalsed töötajad, alati tore külastada eriti kui saad endale lemmik lugemist, võimalus tellitakse ka mujalt kui sellist teost kohapealt pole, tuuakse raamatuid koju kui liikuma ei pääse.“*

*„Hea teenindus, abivalmis ja kirjandusteadlik personal, lahkelt jagatakse lugemissoovitusi.“*

Kahjuks ei olnud kõik külastajad teenindusega rahul, mõned meie külastajad on saanud halva kogemuse osaliseks. Täname teid selle tagasiside eest ja anname endast parima, et edaspidised külastused raamatukogusse oleks positiivsed. Koolitame raamatukoguhoidjaid pidevalt ning panustame sellesse, et meie töötajad oleksid pädevad ja head teenindajad.

Üks lugeja on saanud halva kogemuse seoses sellega, et raamatute tähtaja pikendamiseks tuleb ise raamatukoguga ühendust võtta ning kui see jääb tegemata, tuleb tasuda viivist. Tõepoolest ei jõua raamatukoguhoidjad kõikide lugejate lähenevatel tähtaegadel silma peal hoida. Selle jaoks anname laenutamisel tšeki tagastustähtajaga ja programmi poolt saadetakse automaatselt meeldetuletusega e-kiri 3 päeva enne tagastustähtaega. Kui meeldetuletust ei ole tulnud, tasuks üle kontrollida oma meiliaadress kas lugejaportaalis www.lugeja.ee või raamatukogus kohapeal. Viivise võtmine õigeaegselt tagastamata teavikute eest on ette nähtud Viru-Nigula valla raamatukogu kasutamise eeskirjas vastavalt Rahvaraamatukogu seadusele.

Kunda raamatukogu lugejad kasutavad raamatukappi meelsasti, sest see võimaldab raamatutele järgi minna endale sobival ajal. Veelgi rohkem kasutatakse võimalust tagastada teavikud ukse kõrval olevasse tagastuskasti. Kui üks vastaja sooviks, et raamatukogu oleks tööpäevadel pikemalt lahti, siis laenutuskapp ja tagastuskast võimaldavad raamatukogu teenuseid kasutada ka sel ajal kui raamatukogu on suletud.

Ka Kunda raamatukogu külastajad sooviksid veelgi rohkem kohtumisi huvitavate inimestega ning soovitatakse rohkem rahvast raamatukogusse meelitada.

Viru-Nigula vala raamatukogu tänab kõiki vastajaid. Teie panus on oluline! Nii kiidusõnad kui kriitika aitavad meil muutuda paremaks. Võtame võimalusel arvesse teie soovitusi ja soove ning ootame teid ikka ja jälle raamatukogusse! Meie tegemistel saab silma peal hoida nii Facebookis, Instagramis, kodulehel ja ka valla kultuurikalendris. Toimuvaid sündmusi reklaamime ka teadetetahvlitel. Meelitame teid väga heade raamatukoguhoidjatega, hea raamatuvalikuga (vajadusel tellime!), hubase toa ja tassi kohviga.